SKRIFTLIG FORESPØRGSEL E-3671/02

af Patricia McKenna (Verts/ALE) til Kommissionen

(18. december 2002)

Om: Luftforurening forårsaget af keramikindustrien i Castellón, Spanien

I Den Europæiske Union bygger lovgivningen om luftforurening på fastsættelse af værdier for luftkvaliteten, således at medlemsstaterne efterfølgende kan fastlægge emissionsniveauer, der sikrer overholdelse af de fastsatte værdier for luftkvalitet.

I Spanien bygger lovgivningen om industriel luftforurening, bortset fra store forbrændingsanlæg, på lov 38/1972 og dekret 833/1975, som fastsætter emissionsgrænser, der er 3-10 gange så høje som gennemsnittet for de mest industrialiserede europæiske lande, som f.eks. Tyskland, Frankrig og Italien.

Samtidig stilles der meget få krav til om overholdelse af disse grænseværdier ved emissioner, der udledes gennem skorstene, og så godt som ingen ved flygtige emissioner.

90 % af produktionen af keramiske fliser er koncentreret i provinsen Castellón (Valencia, Spanien), og som følge af denne industris samfundsøkonomiske betydning for provinsen og den gældende spanske lovgivning foretages der så godt som ingen kontrol med emissionerne. De nuværende tal for immission af faste partikler (PM10) og tungmetaller, herunder arsenik, krom og bly, overstiger de vejledende værdier, der er fastsat eller er under overvejelse i den gældende lovgivning i EU.

Trods denne forringelse af luftkvaliteten overholder den spanske administration hverken landets lovgivning eller principperne om åbenhed, da den ikke giver adgang til oplysninger om luftforureningen i provinsen Castellón.

Har Kommissionen kendskab til denne situation i provinsen Castellón, hvor den keramiske industri er koncentreret?

Mener Kommissionen ikke, at det fremmer illoyal konkurrence i Den Europæiske Union, at virksomheder kan undlade at anvende de korrigerende foranstaltninger, som kræves i forbindelse med deres driftstilladelser?

Hvilke foranstaltninger agter Kommissionen at træffe for at sikre, at EU's lovgivning om industrielle emissioner i atmosfæren overholdes inden for denne sektor i provinsen Castellón?

Svar afgivet på Kommissionens vegne af Margot Wallström

(10. februar 2003)

Kommissionen er klar over, at provinsen Castellón er et vigtigt område for den keramiske industri i Spanien.

To fællesskabsretsakter har relevans for den keramiske industri.

Den første er Rådets direktiv 84/360/EØF af 28. juni 1984 om bekæmpelse af luftforurening fra industrianlæg(1). Anlæg, som har opnået driftstilladelse efter den 30. juni 1987, er forpligtet til at træffe forebyggende foranstaltninger mod luftforurening med anvendelse af den bedste tilgængelige teknologi, som ikke medfører uforholdsmæssigt høje omkostninger. Myndighederne skal sikre sig, at anlæg, som er idriftsat før denne dato, gradvis tilpasses til den bedste tilgængelige teknologi. Dette direktiv, som er i kraft indtil den 30. oktober 2007, omfatter alle anlæg, hvor der produceres keramik.

Den følgende retsakt er Rådets direktiv 96/61/EF af 24. september 1996 om integreret forebyggelse og bekæmpelse af forurening (IPPC-direktivet)(2). Anlæg, som har modtaget tilladelse efter den 30. oktober 1999, eller som er ændret væsentligt, skal drives på en sådan måde, at alle passende forholdsregler træffes for at forebygge forurening gennem anvendelse af den bedste tilgængelige teknik. Bestående anlæg er forpligtet til at bringe driften i overensstemmelse med direktivets bestemmelser senest den 30. oktober 2007. Dette direktiv gælder for alle keramikproducerende anlæg, der overstiger en bestemt kapacitetstærskel.

Fristen for omsætning af Rådets direktiv 96/61/EF var den 30. oktober 1999. Det skal bemærkes, at Domstolen i forbindelse med den overtrædelsesprocedure, Kommissionen havde indledt i medfør af EF-traktatens artikel 226, i sin afgørelse af 7. marts 2002(3) erklærede, at Kongeriget Spanien ikke havde efterkommet sine forpligtelser, da landet ikke havde omsat Rådets direktiv 96/61/EØF til spansk ret.

De spanske myndigheder har meddelt Kommissionen lov 16/2002 af 1. juli 2002 om integreret forebyggelse og bekæmpelse af forurening. Denne lov er blevet offentliggjort i den spanske statstidende nr. 157 af 2. juli 2002. Med denne retsakt er IPPC-direktivet omsat til spansk ret.

Til Deres orientering kan Kommissionen meddele, at den vil organisere en udveksling af oplysninger mellem medlemsstaterne og den keramiske industri om, hvad den bedste tilgængelige teknik er for denne sektors vedkommende, i relation til IPPC-direktivet. Arbejdet ventes indledt i begyndelsen af 2003 og skal efter planerne afsluttes på ca. to år.

Som fastsat i Rådets direktiv 1999/30/EF af 22. april 1999 om luftkvalitetsgrænseværdier for svovldioxid, nitrogendioxid og nitrogenoxider, partikler (PM10) samt bly i luften, har de spanske myndigheder underrettet Kommissionen om luftkvaliteten på deres territorium.

For provinsen Castellóns vedkommende rapporteredes der ingen overskridelse af direktivets grænseværdier for PM10 og bly. Kommissionen vil nu skrive til de spanske myndigheder og forhøre sig om, hvorvidt deres vurdering af luftkvaliteten også omfatter lokaliteter i nærheden af keramikproducerende anlæg. På indeværende tidspunkt er der ingen fællesskabsretsakter, der regulerer luftens koncentration af andre tungmetaller.

(1) EFT L 188 af 16.7.1984

(2) EFT L 257 af 10.10.1996.

(3) Sag nr. C-29/01.